## Rješenje Ustavnog suda Republike Hrvatske broj:U-III-3668/2006 od 15. prosinca 2006.

### NN 3/2007 (8.1.2007.), Rješenje Ustavnog suda Republike Hrvatske broj:U-III-3668/2006 od 15. prosinca 2006.

# USTAVNI SUD REPUBLIKE HRVATSKE

**213**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Nevenka Šernhorst, članovi Vijeća, u postupku koji
je ustavnom tužbom pokrenuo A. B. iz S., na sjednici održanoj 15. prosinca 2006.
godine, jednoglasno je donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

```
Obrazloženje
```

1. Podnositelj je podnio ustavnu tužbu protiv presude Uprav­nog suda Republike
Hrvatske, broj: Us-3589/2005 od 31. kolovoza 2006. godine, kojom je odbijena
njegova tužba podnesena protiv rješenja Ministarstva zaštite okoliša, prostornog
uređenja i graditeljstva Republike Hrvatske, klasa: UP/II-362-02/04-04/0313,
urbroj: 531-07/6-2-04-2 od 2. prosinca 2004. godine.
Navedenim rješenjem odbijena je žalba podnositelja izjavljena protiv zaključka
Ministarstva zaštite okoliša i prostornog uređenja, Uprave za inspekcijske
poslove, Područne jedinice u Pazinu, klasa: UP/I-362-02/99-02/1084, urbroj:
531-07/3-5-04-20 od 21. siječnja 2004. godine. Navedenim zaključkom utvrđeno je
da je rješenje građevinskog inspektora Ministarstva zaštite okoliša i prostornog
uređenja, Uprave za inspekcijske poslove, Odjela inspekcijskog nadzora, Područne
jedinica Rijeka, klasa: UP/I-362-02/99-02/1084, urbroj: 531-07/3-18/5-01-7 od 8.
siječnja 2001. godine, postalo izvršno, te da se pristupa izvršenju na način i
pod uvjetima utvrđenim tim zaključkom.

*Ustavni sud nije nadležan za odlučivanje.*

2. Odredba članka 62. stavka 1. Ustavnog zakona o Ustavnom sudu Republike
Hrvatske (»Narodne novine«, broj 99/99, 29/02 i 49/02 – pročišćeni tekst, u
nastavku: Ustavni zakon) propisuje:
*»Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti... kojim je odlučeno o njegovim pravima
i obvezama ili o sumnji ili optužbi zbog kažnjivog djela, povrijeđeno ljudsko
pravo ili temeljna sloboda zajamčena Ustavom... (u daljnjem tekstu: ustavno
pravo)«.*
Sukladno tome, samo ona odluka kojom je nadležni sud meritorno odlučio o biti
stvari, odnosno o pravu ili obvezi ili o sumnji ili optužbi zbog kažnjivog djela
podnositelja, jest pojedinačni akt u smislu članka 62. stavka 1. Ustavnog zakona
u povodu kojega je Ustavni sud Republike Hrvatske, u postupku pokrenutom
ustavnom tužbom, nadležan štititi ljudska prava i temeljne slobode podnositelja,
zajamčene Ustavom Republike Hrvatske. U konkretnom slučaju utvrđeno je da je
osporenom presudom odlučeno o tužbi protiv upravnih akata donijetih radi
provedbe ovrhe.
3. U ustavnosudskom postupku ocijenjeno je da osporavana presuda Upravnog suda
Republike Hrvatske, broj: Us-3589/2005 od 31. kolovoza 2006. godine, kojom je
odlučeno o tužbi protiv uprav­nih akata donijetih radi provedbe ovrhe, ne
predstavlja pojedinačni akt u smislu članka 62. stavka 1. Ustavnog zakona protiv
kojeg bi Ustavni sud bio nadležan pružiti ustavnosudsku zaštitu.
4. Slijedom iznijetoga, na temelju članka 72. Ustavnog zakona, riješeno je kao u
izreci.
5. Objava ovog rješenja temelji se na članku 29. stavku 1. Ustav­nog zakona.

Broj: U-III-3668/2006
Zagreb, 15. prosinca 2006.

USTAVNI SUD REPUBLIKE HRVATSKE
Predsjednik Vijeća
**Milan Vuković**, v. r.

Rješenje, NN 3/2007-213
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)